b"\n_START_ARTICLE_\nDaang Radyal Blg. 7\n_START_SECTION_\nKalye Lerma (Lerma Street)\n_START_PARAGRAPH_\nAng Kalye Lerma ay ang daang nag-uugnay ng Bulebar Quezon (R-8) at Bulebar Espanya.\n_START_SECTION_\nBulebar Espanya (Espa\xc3\xb1a Boulevard)\n_START_PARAGRAPH_\nAng Bulebar Espanya ay isang kilalang daang arteryal at lansangan ng Maynila na may walong landas na nagsisimula sa sangandaan ng Kalye Lerma at Kalye Nicanor Reyes at nagtatapos sa Mabuhay Rotonda sa Lungsod Quezon. Dumadaan ito sa mga pinakahilagang bahagi ng University Belt, kasama na ang Pamantasan ng Santo Tomas (UST) at Paaralang Sekundarya ng Ramon Magsaysay (RMHS). Paglampas ng RMHS, dumadaan ito sa mga pook pangkomersiyo at papamahayan ng Sampaloc.\n_START_SECTION_\nAbenida Quezon (Quezon Avenue)\n_START_PARAGRAPH_\nNagsisimula ang Abenida Quezon mula sa Mabuhay Rotonda at nagtatapos sa Daang Elliptical. Isa ito sa pinakamahalagang mga lansangan ng Lungsod Quezon. Dumadaan ito sa pinakapusod ng lungsod, at nakalinya rito ang mga punong palma, gusaling pampamahalaan, at mga nightclub. Karamihan sa mga sangandaan nito ay ginagamitan ng sistemang palitan. Isa ito sa pinakamaginhawang mga lansangan ng lungsod noon, ngunit nararanasan ito ngayon ang mabigat na daloy ng trapiko mula noong itinayo ang G. Araneta Avenue Underpass sa sangandaan ng abenida sa Abenida Gregorio Araneta.\n_START_SECTION_\nDaang Elliptical (Elliptical Road)\n_START_PARAGRAPH_\nAng Daang Elliptical ay isang rotonda na may walong landas at lumilibot sa Quezon Memorial Circle (QMC). Tutuloy ang R-7 paglampas ng Daang Elliptical bilang Abenida Commonwealth.\n_START_SECTION_\nAbenida Commonwealth (Commonwealth Avenue)\n_START_PARAGRAPH_\nAng Abenida Commonwealth ay isang lansangan na may 18 landas (pinakamalawak sa buong Pilipinas). Nagsisimula ito sa Daang Elliptical at nagtatapos ito sa sangandaan ng Lansangang Quirino.\n_START_SECTION_\nLansangang Quirino (Quirino Highway)\n_START_PARAGRAPH_\nAng Lansangang Quirino ay isang lansangan na may apat hanggang walong landas at dumadaan sa mga palengke, pamilihan, at establishimyenyong pang-industriya ng Novaliches, Pasong Putik, at Greater Lagro. Ang bahagi ng lansangan mula sa sangandaan ng Abenida Commonwealth hanggang sa San Jose del Monte, Bulacan ay itinakda bilang bahagi ng R-7.\n_START_SECTION_\nDaang San Jose Del Monte\xe2\x80\x93Norzagaray (San Jose del Monte\xe2\x80\x93Norzagaray Road)\n_START_PARAGRAPH_\nPaglampas ng sangandaan ng Daang Vilarama sa Barangay Bigte, Norzagaray, magiging Daang San Jose Del Monte\xe2\x80\x93Norzagaray ang R-7. Ito ang pinakahuling bahagi ng R-7 sa ngayon, at nagtatapos ito sa Lansangang Heneral Alejo Santos sa kabayanan ng Norzagaray.\n_START_SECTION_\nNorth Luzon East Expressway\n_START_PARAGRAPH_\nAng North Luzon East Expressway (NLEx East o NLEE) ay isang ipinaplanong mabilisang daanan sa pulo ng Luzon na may apat na landas at haba na 92.1 kilometro. Magsisimula ito sa San Jose del Monte, Bulacan, at magtatapos ito sa Cabanatuan, Nueva Ecija. Inaasahan na ito'y magiging mahalagang rutang pantransportasyon sa silangang koridor ng Gitnang Luzon, magpapagaan ng daloy ng trapiko sa bahagi ng Pan-Philippine Highway sa Bulacan at Nueva Ecija, at magbibigay ng mas-mabilis na ruta papuntang Nueva Ecija at Lambak ng Cagayan (Region II).\n_START_SECTION_\nMga Panukalang Panghinaharap para sa Daang Radyal Blg. 7\n_START_PARAGRAPH_\nAng ipinapanukalang\xc2\xa0MRT-7 ay ipinasya na itatayo sa Abenida Commonwealth, Abenida Regalado at Langsangan Quirino na magbubukas sa Abril 2020."